Julen er hjerternes fest, men det er også en tid, der står på gaveindkøb, stress og jag. Det kan være svært at finde den helt rigtige julegave til farmor, der ikke ønsker sig noget, men heldigvis ved nordjyderne, at der er en nem måde at give en meningsfuld gave på. UNICEF leverer nemlig også til jul livreddende pakker, der hvor ingen andre gør.

1.460 liter mælk, 1.950 poser nøddemos, 702 tæpper, vacciner til 76 børn og skolematerialer til 2.250 børn. Det er nogle af de julegaver, indbyggerne i Region Nordjylland i 2018 har givet hinanden og verdens børn. Når nordjyderne sender en gave afsted til udsatte børn, er julenødhjælpspakken med nøddemos, mælk og varme tæpper den, som flest vælger. - Vi er så glade for hjælpen til alle verdens børn. Uden den store opbakning kunne vi ikke gøre den forskel for tusindvis af børn, som vi gør hver eneste dag. De kolde julemåneder er særligt barske for mange sårbare børn, så her varmer støtten ekstra meget, siger Karen Hækkerup, generalsekretær for UNICEF Danmark. Alene igennem nordjydernes tre foretrukne Verdensgaver i 2018 blev 76 små børn fuldt ud vaccinerede, og 30 akut underernærede børn behandlet med noget så simpelt som jordnøddemos, der med kun tre pakker om dagen i tre uger kan redde et barns liv. Derudover sendte nordjyderne over 1.460 liter beriget mælk afsted til børn overalt i verden – en behandling der redder 9 ud af 10 børn, som er i livsfare på grund af mangel på mad – og 702 børn fik tildelt lune tæpper til at holde varmen gennem vinteren. En fjerde højdespringer er en-god-skolestart-pakken, hvor 2.250 børn fik tilsendt skolematerialer, der giver dem de bedste forudsætninger for deres skolegang. På landsplan sendte danskerne 51.100 liter mælk, 71.980 poser nøddemos, 14.030 varme tæpper og skolematerialer til 45.410 børn afsted igennem de mest populære verdensgaver. Verdensgaver er julegaver, der gør nytte langt ind i fremtiden. Takket være blandt andre UNICEF og organisationens støtter, er andelen af underernærede børn i verden faldet med næsten 25 procent siden år 2000. Alene i 2018 behandlede UNICEF 3,4 millioner underernærede børn, hvoraf 88 procent kom sig fuldstændigt. Desværre skyldes over halvdelen af alle dødsfald blandt små børn under fem år stadig mangel på mad, vitaminer og mineraler, og her gør nordjydernes julegavekøb en verden til forskel for udsatte børn. Alle Verdensgaver er nøje udvalgt blandt de forsyninger, som UNICEF hver dag, året rundt, sender ud til børn i nød. Der er hårdt brug for netop disse ting, og UNICEF ved af erfaring, at de gør en kæmpe forskel for de børn, der modtager dem. Mange af varerne pakkes og sendes fra UNICEFs Verdenslager i Københavns Frihavn.